《趣刘倅圣与建第》
宋代·刘宰

鹪鹩巢枝宽，大鹏溟海窄。不齐物之情，大小贵安宅。

一区扬子云，衡宇陶彭泽。何妨轮鞅稀，所憎廛市迫。

吾宗携家来，寒暑已屡革。寓舍得贾区，开门即广陌。

四邻共壁立，而无藩墙隔。昼通燔炙芬，夜悉笑语哑。

麇至窘宾朋，雨立愧臧获。传闻三径地，经始得长策。

良材蔽川下，贱售非难索。露廪发陈积，香饭流匙白。

群工闯户外，拱手听规画。愿速大厦成，却展抟风翮。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。